KIRJALLINEN KYSYMYS P-1132/02 esittäjä(t): Bart Staes (Verts/ALE) komissiolle. STAR 21 -ryhmän keskustelujen avoimuus.



Virallinen lehti nro 205 E , 29/08/2002 s. 0255 - 0256



KIRJALLINEN KYSYMYS P-1132/02 esittäjä(t): Bart Staes (Verts/ALE) komissiolle (15. huhtikuuta 2002) Aihe: STAR 21 -ryhmän keskustelujen avoimuus Uusi neuvoa-antava ryhmä STAR 21 kokoontui ensimmäisen kerran 6. heinäkuuta 2001. Ryhmän on määrä selvittää, onko nykyistä poliittista ja lainsäädännöllistä kehystä muutettava avaruus- ja puolustusalan kilpailukyvyn säilyttämiseksi. Alunperin ryhmä toivoi saavansa suosituksensa valmiiksi maaliskuuhun 2002 mennessä. Neuvoa-antavan ryhmän tehtäviin kuuluu muun muassa sotilaallisluonteisten tarvikkeiden ostopolitiikan ja rajat ylittävän liikenteen uudelleenarviointi. STAR 21 -ryhmään kuuluu peräti viisi komission jäsentä ja seitsemän avaruus- ja puolustusalan merkittävää teollisuusjohtajaa. Lisäksi ryhmän jäsenenä on kaksi Euroopan parlamentin jäsentä (joita Euroopan parlamentti ei ole valtuuttanut) sekä yhteisen ulko- ja turvallisuuspolitiikan korkea edustaja. Siviiliala ja kansalaisjärjestöt eivät ole edustettuina ryhmässä. Kuitenkin juuri kansalaisjärjestöt joutuvat useissa tapauksissa huolehtimaan liian leväperäisen asevientivalvonnan seurauksena syntyvistä aseviennin uhreista. Puolustusteollisuuden tavoitteet ovat tässä suhteessa nimittäin hyvin selkeät: se haluaa poistaa mahdollisimman suuren osan vientirajoituksista. Avaruus- ja puolustusala kun ei ensisijaisesti toimi yhteisön edun mukaisesti, vaan pyrkii lähinnä parantamaan osakekurssiensa arvoa. STAR 21 -ryhmässä puolustusteollisuuden huippujohtajien ja komission jäsenten välillä käytävien keskustelujen tulokset vaikuttavat epäilemättä yhteisön turvallisuus- ja puolustuspolitiikan kehitykseen. Keskustelut eivät ole kuitenkaan kovinkaan avoimet. Aikooko komissio tiedottaa STAR 21 -neuvoa-antavan ryhmän työn tuloksista Euroopan parlamentille? Voiko komissio kertoa, miten neuvoa-antavan ryhmän työ on edistynyt tähän mennessä? Voiko komissio kertoa, miksi, kun on kyse näin merkittävästä politiikan alasta, kansalaisyhteiskunnan edustajia ei ole kutsuttu osallistumaan neuvontaryhmän työhön? Miten komissio aikoo pyytää kansalaisjärjestöjä ilmaisemaan näkemyksensä sotilaallisluonteisten tarvikkeiden ostopolitiikkaan ja rajat ylittävään liikenteeseen liittyvästä poliittisen ja lainsäädännöllisen kehyksen muuttamisesta? Erkki Liikasen komission puolesta antama vastaus (6. toukokuuta 2002) Komissio on jo pitkään pitänyt kilpailukykyistä Euroopan ilmailu- ja avaruusteollisuutta ja puolustusteollisuutta yhtenä avaintekijänä, joka auttaa unionia saavuttamaan tavoitteensa. Näin ollen komissio haluaa kiinnittää arvoisan parlamentin jäsenen huomion 24. syyskuuta 1997 antamaansa tiedonantoon Euroopan ilmailu- ja avaruusteollisuus ja maailmanlaajuisen haasteen kohtaaminen(1) sekä puolustusta koskevaan toimintasuunnitelmaansa Puolustukseen liittyviä teollisuudenaloja koskevan Euroopan unionin strategian täytäntöönpano(2). Näissä tiedonannoissa asetettiin puolustushankintoihin liittyvien kysymysten ja rajatylittävän kaupan tarkastelu etusijalle. Vuonna 2001, kun komission puheenjohtaja oli saanut ilmailu- ja avaruusteollisuudelta pyynnön ja kun otettiin huomioon alalla viime vuosina tapahtuneet muutokset, itsenäisistä asiantuntijoista koostuvalle neuvoa-antavalle ryhmälle annettiin tehtäväksi analysoida nykyistä ilmailu- ja avaruusteollisuuden poliittista ja sääntelykehystä Euroopassa, todeta mahdolliset puutteet ja tehdä ehdotuksia parannuksiksi. Mitä tulee ryhmän edustavuuteen, sen jäsenien katsotaan soveltuvan hyvin käsittelemään unionin politiikkaan kuuluvia merkittäviä taloudellisia ja poliittisia toimenpiteitä, jotka todennäköisimmin vaikuttavat ilmailu- ja avaruusteollisuuden kilpailukykyyn. Ryhmä on tähän mennessä kokoontunut kaksi kertaa, ja se on tarkastellut viittä aluetta, joilla voitaisiin toimia teollisuudenalan tulevaisuuden varmistamiseksi ja sen aseman vahvistamiseksi koko unionin eduksi kilpailu maailmanmarkkinoilla, ilmailu- ja avaruusalan toimintaympäristö, siviili-ilmailun hallinnointi Euroopassa, kehittyvät Euroopan puolustusmarkkinat ja eurooppalaisen avaruuspolitiikan tukeminen. Ryhmä ei ole antanut väliraportteja, vaan se arvioi voivansa esittää loppuraportin komission puheenjohtajalle vuoden 2002 heinäkuuhun mennessä. Raportti, joka julkaistaan, toimitetaan kaikille yhteisön toimielimille parlamentti mukaan luettuna. Kansalaisyhteiskunnan edustajat, esimerkiksi valtiosta riippumattomat järjestöt, voivat halutessaan vapaasti esittää kannanottojaan raportissa esitettyihin asioihin. On syytä huomauttaa, että neuvoa-antavan ryhmän tehtävänä on suorittaa analyysi ja antaa suosituksia. Se ei tee päätöksiä ja sen keskustelut käydään samalla tavoin kuin muissa vastaavissa ryhmissä. Puolustusasioiden osalta komissio haluaa kiinnittää arvoisan parlamentin jäsenen huomion vastaukseen, jonka se antoi Elmar Brokin parlamentin kyselytunnilla huhtikuun 2002 istunnossa esittämään suulliseen kysymykseen O-90/01(3) komission toiminta-aikeista puolustusteollisuuden suhteen. Komissio pitää myös tervetulleena parlamentin aloitetta Euroopan puolustusteollisuutta koskevan päätöslauselman hyväksymiseksi (2002-0172). (1) KOM(97) 466 lopullinen. (2) KOM(97) 583 lopullinen. (3) Suullinen vastaus, 19.4.2002.